Nafarroako Parlamentuko Mahaiak, 2022ko maiatzaren 2an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Adolfo Araiz Flamarique jaunak aurkezturiko galdera, Mendigorriko hondakin organikoen biometanizazio plantaren ingurumen-baimen integratuari buruzkoa (10-22/PES-00154).

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2022ko maiatzaren 2an

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioko Adolfo Araiz Flamarique jaunak honako galdera hauek aurkezten dizkio Legebiltzarreko Mahaiari, izapidetu ditzan eta idatziz erantzun dakizkion:

Ekonomia Zirkularraren eta Klima Aldaketaren Zerbitzuko zuzendariaren martxoaren 7ko 63E/2022 Ebazpenaren bidez eguneratu egin da Mendigorriko udal mugapean dagoen hondakin organikoen biometanizazio plantaren instalaziorako ingurumen baimen integratua. Planta horren titularra Bioenergía Mendi, SL da.

Ebazpen horren bidez eguneratu egiten da Uraren zuzendari nagusiaren azaroaren 17ko 2321/2009 Ebazpena, zeinaren bidez ingurumen baimen integratua eta lurzoru urbanizaezineko jarduerarako baimena eman ziren, eta ingurumen-inpaktuaren adierazpena eman zen, baterakoa, Granja El Saso, SLren titulartasuneko txerri ustiategirako eta Bioenergía Mendi, SLren titulartasuneko hondakin organikoen biometanizazio plantarako.

Horrenbestez, honako galdera hauek aurkezten ditut, idatziz erantzun dakien:

1.- Egia al da 2020an Mendigorriko plantan tratatuak izateko sartu ziren tonak guztira 68.707,74 izan zirela?

2.- Egia al da 2022ko martxoaren 7ra arte ingurumen baimen integratuak ez zuela baimentzen plantan 28.991 tona baino gehiago jaso eta tratatzerik?

3.- Zenbat tona hondakin tratatu dira plantan 2015, 2016, 2017, 2018, 2019, 2020 eta 2021. urteetan?

4.- Zer neurri hartu ditu ingurumen arloan eskumena duen departamentuak 2015etik 2021era bitartean, ekidite aldera plantan tona baimenduak baino gehiago tratatzea?

5.- Bionergía Mendi SLren aurkako zehapen-espedienterik abiarazi al da, Mendigorriko plantan tratatzeko baimendutako tona kopurua gainditzeagatik?

Iruñean, 2022ko apirilaren 28an

Foru parlamentaria: Adolfo Araiz Flamarique